**Мемлекеттік тілді меңгеру – азаматтық парыз**

[*Әр халық өз тілін жетік меңгеріп алса, бөтен тілді де еш қиындықсыз меңгере алатыны анық.*](https://oilar.kz/quote/1112)

 [*Достоевский*](https://oilar.kz/author/297/fyodor-mihajlovich-dostoevskij) *Ф.М.*

Тіл қай елде болса да қастерлі, құдіретті. Ол достықтың кілті, ынтымақтастықтың бастауы, ырыс - берекенің алды, ұлттың әрі жаны, әрі ары. Тіл жай сөз емес, өмірдің талай сынынан өткен, өскелең талаптарға сәйкес өрістей түскен толыққанды ақиқат десек, жаңыла қоймаспыз.

Туған тілдің абыройын асқақтату - әрбір адамзаттың абзал борышы. Біздің барша ұлттық келбетіміз бен болмысымызды, салт-санамыз бен дініміз осы ұлттық мәдениет пен тілімізде жатыр. Тәуелсіз елдің елдігі жас ұрпағын парасатты да білімді, іскер де қабілетті, отан сүйгіш те ұлтжанды тұлға етіп қалыптастыруда мемлекеттік тілдің атқаратын қызметі орасан зор. Қазақ тілі - халық боп жасағаннан бері жан дүниеміздің айнасы, өсіп-өніп түрлене беретін, мәңгі құламайтын бәйтерегі,- деп Жүсіпбек Аймауытов ағамыздың айтқанындай елін, жерін сүйген әрбір азаматтың көкірегінде Мемлекеттік тілге, ана тіліне деген сүйіспеншілігінің мақтаныш сезімі болуы керек. Мемлекеттік тілді – ана тілі ретінде қабылдауға үйретуді мектеп қабырғасынан басталатыны сөзсіз. Қазақ тілі мен әдебиет пәннің әрбір мұғалімінің алдын тұрған басты мақсат осы болуы тиіс.

Баланың сана-сезіміне тілді құрметтеп, сүюге үйрету. Ол үшін сабақ барысында түрлі әдістемелік құралдарды қолдану, оларды мақсатын, жетер нәтижесін жетік білу қажет. Тіл байлығын арттырып, оқушылардың сөйлеу тілін жетілдіруде мәтіндермен жұмыс жүргізу аса маңызды. Көркем мәтінге тақырыптық талдау жасап, негізгі ойын анықтау, кейіпкерлердің іс - әрекетіне баға беру, сол арқылы оқушы танымын кеңейтіп, тәрбиелік жағына көңіл бөлу – бастауыш сынып бағдарламасында ескерілетін жайт. Алайда, көркем мәтінді оқыған соң, талдаған тұста сөздік жұмысын жүргізу одан әрі оқушының барынша дұрыс түсініп, барлық талдауларға еркін қатысуына түрткі болады. Тіл дамыту жұмыстары жүйелі жүріп, оны дұрыс меңгеруі үшін әр оқушыда жеке сөздік дәптер болуы керек. Оқушының тілін байыту жұмыстары тіл мәдениетімен тығыз байланысты екені белгілі.

Тіл дамытудағы өнімді тәсілдердің бірі – шығармашылық тапсырмалар. Мұндай тапсырмалар – тіл мәдениеті талаптарын жүзеге асыруда аса тиімді. Оның түрлері:

* шығарма, әңгіме жазу;
* сурет бойынша әңгіме жазу;
* икемі бар балаларға өлең шумақтарын жазғызу;
* ертегі жазу;
* көркем шығарма оқу;
* сайыс, рөлдік ойындарға қатыстыру;
* әркімнің қабілетіне қарай деңгейлік жеке тапсырмалар беру;
* сөзжұмбақтар құрастыру;
* газет - журнал шығарту;
* балаларға арналған басылымдардағы сөзжұмбақ, ребустарды шешкізу;
* жұмбақтар құрастырту;
* хат жаздыру;
* белгілі бір шығармаға қысқаша пікір жаздыру.

Көркем шығармамен жұмыс – оқушының тілін байытудың ең тиімді жолы. Көркем шығарманы көп оқу арқылы оқушының танымы артып қана қоймайды, ойын жүйелі жеткізуді, байланыстырып сөйлеуді, тілдің орфоэпиялық, орфографиялық нормаларын дұрыс меңгеруді үйренеді. Алайда, көркем шығармамен жұмыс істеу барысында есте ұстайтын жайт: шығарманың оқушының жас ерекшелігіне сай болуы, мазмұнының қызықты болуы, тәрбиелік мәнінің зор болуы, оқушыны жалықтыратындай тым көлемді болмауы. Қазақ тілінің мамандары тіл мәдениетін жоғары талаптарға сай ету мақсатымен елеулі жұмыстар жүргізіп жатыр: сөздіктер, грамматикалар мен оқу құралдары және басқа кітаптар арқылы қазақ тілінің орфографиялық, орфоэпиялық, стильдік, грамматикалық, сөз қолданушылық нормаларына және басқа да мәселелеріне ерекше мән беріліп, ғылыми-зерттеу жұмыстары қолға алынды.

Бастауыш буында оқылым дағдыларын қалыптастыру бойынша жүйелі жұмыс жүргізілсе, оқушыларда болашақта кәсіби сөйлеу тілінің дамуы мен қалыптасуы арқылы білімге, ғылымға, туған жерге деген сүйіспеншілігінің артары сөзсіз. Ғылым мен техниканың жедел дамыған, ақпараттар ағыны күшейген заманда ақыл-ой мүмкіндігін қалыптастырып, адамның қабілетін, талантын дамыту біздің алдымыздағы басты міндетіміз.

Тіл тағдыры - ел тағдыры екенін ешуақытта ұмытпайық, Құрметті әріптестер. Әрбір адам өз ана тілін білуі және мемлекеттік тілін меңгеру міндетті. Жұмыла көтерген жүк жеңіл демекші, мемлекеттік тілді дамыту үшін, бұл істе ала болмай, түгел болып кіріссек, көздеген мақсатқа тездетіп жетуге болатынына сенімдімін.

 Сөз соңында айтқым келгені, қай ұлт болмасын, тұрып жатқан, еңбек еткен мемлекеттің мемлекеттік тілін білуі тиіс, ал соны насихаттап, дұрыс жолға салу - тіл мамандарының атқаратын рөлі зор. Тек соны үйретуде тиімді әдіс қолданып, сабақтың әр «қырын» ойластырып, балаға қолжетімді, дұрыс жеткізе білсек, сонда ғана қойған мақсатқа оңай жетуге болады.

Пайдаланған әдебиеттер:

1.Бұзаубақова Қ.Ж. Мұғалімнің инновациялық даярлығын қалыптастыру. Алматы. Жазушы, 2006.

2.Қазбекова Н.Т. “Қазақ тілі сабақтарында коммуникативтік оқытудың элементтерін қолдану”. // 12 жылдық білім, 2006-№1.

3.Мыңбаева.А.К, Садвакасова.З.М. «Оқытудың инновациялық әдістері», Алматы, 2010.

Электрондық ресурс:

gazeta.ipksko.kz/ru/d-o-17/553-k-rkem-shy-armalardy-o-yta-otyryp-o-ushylardy-til-bajly-yn-damytu